ועדת העבודה, הרווחה והבריאות, כנסת 18, פרוטוקול מספר 22, 2009-06-09 13:00

חיים כץ: צהרים טובים, אני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום תקנות שוויון זכויות לאנשים עם מוגבלות (נגישות לשירותי בזק ולמתקני בזק) (תיקון), התשס"ט-2009.

חיים כץ: התקנות הללו נידונו במשך למעלה מ-5 ישיבות אך עדיין לא יצאו לאור.

חיים כץ: אני מבין שהיתה פנייה של משרד התקשורת.

חיים כץ: את מבקשת להגיד דבר מה?

ליאת גלזר: אכן דנו בתקנות הללו, והן עברו ואושרו בכנסת הקודמת ונקבע להן מועד תחילה, 1 ביוני 2009.

ליאת גלזר: קצת לפני אותו מועד קיבלנו פניות ממפעילי התקשורת, שהם שנדרשים ליישם את התקנות ולעמוד בחובות שמוטלות עליהם בתקנות, שההיערכות ליישום התקנות, ובפרט סעיף ספציפי, סעיף השירותים, נמצאת בעיצומה, אבל על מנת להשלים את ההיערכות נדרש פרק זמן קצר נוסף, של חודש וחצי.

ליאת גלזר: משרד התקשורת ושר התקשורת בחנו את הבקשה, חשבו שהיא סבירה ולכן הכינו תיקון מוצע לתקנות.

ליאת גלזר: בהתאם לחוק יש גם חובת היוועצות.

ליאת גלזר: פנינו לגופים שאנו חייבים בהיוועצות עמם – נציבות שוויון לאנשים עם מוגבלות, ארגוני המוגבלויות והמפעילים כמובן.

ליאת גלזר: בסיום ההיוועצות העמדה של משרד התקשורת, שיש מקום לאפשר את ההארכה, שהיא באמת קצרה יחסית ורלוונטית רק לאחד הסעיפים, לא לכל התקנות.

ליאת גלזר: שאר התקנות נכנסו לתוקף ב-1 ביוני 2009.

חיים כץ: פנה אליי מר יובל וגנר מעמותת נגישות ישראל.

חיים כץ: אני לא רוצה לפתוח את הנושא לדיון.

חיים כץ: אם מישהו סבור שמכיוון שמשרד התקשורת לא עמד בלוח הזמנים לא ניתן להם סיכוי לעזור לאנשים – אין מושלמוּת.

חיים כץ: צריך להתחיל לפעול.

חיים כץ: המטרה של הוועדה הזאת לעזור לאנשים.

חיים כץ: אי אפשר לפתור את כל הבעיות ביום אחד.

חיים כץ: אם נתחיל במשהו, אם ניצור סדק בקיר נוכל להמשיך ולתקן.

חיים כץ: נכון לעכשיו לא עמדו בלוח הזמנים.

חיים כץ: בא משרד התקשורת ואומר: אנחנו רוצים לעמוד בלוח הזמנים.

חיים כץ: בחלק מן הדברים עמדנו.

חיים כץ: אנחנו רוצים עוד חודש וחצי, עד 15 ביולי 2009.

חיים כץ: כפי שאמר לי חבר הכנסת מטלון: "אם הם לא יעמדו בתקנות עד 15 ביולי, אנחנו נפתח את הכול".

חיים כץ: משרד התקשורת, אם לא תעמדו בתקנות עד 15 ביולי, כפי שאתם מבקשים כעת, נפתח את הכול.

חיים כץ: שיהיה לכם ברור.

חיים כץ: אנחנו רוצים לתת לכם אפשרות לממש את התקנות עד 15 ביולי.

חיים כץ: אני לא רוצה לפתוח את הנושא הזה לדיון.

חיים כץ: אני רוצה להתחיל ליצור סדק בקיר ואחר-כך נוכל להרחיב אותו.

חיים כץ: מי בעד אישור התקנות?

חיים כץ: מי נגד?

חיים כץ: הצבעה בעד תקנות שוויון זכויות לאנשים עם מוגבלות (נגישות לשירותי בזק ולמתקני בזק) (תיקון), התשס"ט-2009 – 2 נגד – אין נמנעים – אין התקנות נתקבלו.

חיים כץ: התקנות נתקבלו.

חיים כץ: תודה רבה.

חיים כץ: הישיבה נעולה.